钦定古今图书集成/历象汇编/庶征典/第154卷 > 宋
## 钦定古今图书集成/历象汇编/庶征典/第154卷 > 宋

### 太祖时谣谶

按《宋史五行志》：建隆初，蜀孟昶末年，妇女竞治发为
高髻，号朝天髻。未几，昶入朝京师。江南李煜末年，有
卫士秦友，登寿昌堂，榻履其鞋而坐，讯之，风狂不寤。
识者云：“鞋履也。李氏将覆于此地，而为秦所有乎？”履
与李、友与有同音，赵与秦同祖也。建隆中，京师士
庶及乐工少年竞唱歌曰“五来子。”自建隆开宝，凡平
荆湖、川、广、江西五国皆来朝。时西川孟昶赋敛无
度，射利之家配卒尤甚，既乏缗钱，唯仰在质物，乃竞
书简札揭于门曰：“今召主收赎。”又每岁除日，命翰林
为词题桃符，正旦置寝门左右。末年，学士幸寅逊撰
词，昶以其非工，自命笔题云：“新年纳馀庆，嘉节号长
春。”昶以其年正月降王师，即命吕馀庆知成都府，而
长春乃太祖诞圣节名也。召与赵赎，与“蜀”同音。开
宝初，广南刘𬬮令民家置贮水桶，号防火大桶。又末
年童谣曰：“羊头二四白天雨。”至后，王师以辛未年二
月四日擒𬬮。识者以为国家以火德王，房为宋分，羊
未神也；雨者，王师如时雨之义也。“防”与房、桶与宋同
音。宋初，陈抟有纸钱使不行之说，时天下唯用铜
钱，莫喻此旨。其后用交子、会子，其后会价愈低，故有
“使到十八九，纸钱飞上天”之谣。似道恶十九界之名，
乃名关子，然终为十九界矣，而关子价益低，是纸钱
使不行也。宋以周显德七年庚申得天下，《图谶》谓
过唐不及汉。一汴、二杭、三闽、四广，又有寒在五更头
之谣，故更漏有六更。　按汉四百二十馀年，唐二百八
十九年，开庆元年，宋祚过唐十一年，满五庚申之数，
至德祐二年正月降附，得三百一十七年，而见六庚
申，如宫漏之数。

### 太宗时谣谶

按《宋史太宗本纪》，太平兴国七年三月，舒州上元石
有白文曰：“丙子年出赵”，号二十一帝。　按《五行志》，太
平兴国中，京师儿童以木雕合子，中有窍，藏掖下，有
声，号云“腋底闹。”后卢多逊投荒，人以为谶。其在肘腋，
而司国典也。

### 真宗时讹言

按《宋史五行志》：“天禧二年五月，西京讹言有物如乌
帽，夜飞入人家，又变为犬狼状，人民多恐骇。每夕重
闭深处，至持兵器驱逐者。六月乙巳，传及京师，云能
食人，里巷聚族环坐，叫噪达曙，军营中尤甚，而实无
状。意其妖人所为，有诏严捕，得数辈询之，皆非。”

### 仁宗时谣谶

按《宋史五行志》：皇祐五年正月“戊午，狄青败侬智高
于归仁铺。初，谣言农家种，籴家收，至是，智高果为青
所破。”

按张师正《括异志》：“天圣明道，京师市井，凡物之佳美
者即曰‘曹门好，物之高大者即曰曹门高’。”至景祐初，
仁宗册曹王孙女为后。

### 徽宗时谶

按《宋史五行志》：政和七年，诏修神保观。俗所谓二郎
神者，京师人素畏之。自春及夏，倾城男女负土以献，
揭榜通衢，云“某人献土。”又有饰形作鬼，使巡门催纳
土者，或以为不祥，禁绝之。后金人斡离不围京师，其
国谓之二郎君云。

### 高宗时诗妖

按：《宋史五行志》：绍兴二年，李纲帅长沙，道过建宁，僧
宗本题邑治之壁曰：“东烧西烧，日月七七。”后数日，江
西盗李仁入境，焚其邑。七月七日也。

### 孝宗时谣

按《宋史五行志》：淳熙中，淮西竞歌汪秀才曲曰：“骑驴
渡江，过江不得。”又为𭸗舞以和之。后舒城狂生汪格
谋不轨，州兵入其家缚之，其子拒杀，聚恶少数千为
乱，声言渡江。事平，格亦伏诛。七年正月，馀杭门外
墙壁有诗，其言颇涉怪，后廉得主名，杖遣之。主管城
北厢刘君暨以失察异言，坐削秩，其诗不录。十四
年，都城市井歌曰：“汝亦不来我家，我亦不来汝家。”至
绍熙二三年，其事始应于两宫。

### 宁宗时谣谶诗妖

按《宋史五行志》：庆元四年三月甲辰，有邮筒置诗达
御前者，诏宰臣究其诗，不录。嘉泰四年，越人盛歌《铁弹子白塔湖曲》。俄有盗金十一者，自号铁弹子。缪
传其𩰚死于白塔湖中，后获于诸暨县。

### 理宗时诗妖

按《宋史五行志》：绍定三年，都城市井作歌词，末句皆
曰：“东君去后花无主。”朝廷恶而禁之。未几，太子询薨。